**הכנסת השמונה-עשרה**

**נוסח לא מתוקן**

**מושב רביעי \***

**פרוטוקול מס' 235**

**מישיבת ועדת הכנסת**

**יום שלישי, כ"ב בטבת התשע"ב (17 בינואר 2012), שעה 12:40**

**סדר היום:**

הצעת חוק דיור בר השגה, התשע"ב-2011 (פ/3635) של חבר הכנסת אמנון כהן – קביעת ועדה

**נכחו:**

**חברי הוועדה:**

יריב לוין – היו"ר

אברהם מיכאלי

דוד רותם

**מוזמנים:**

מזכירת הכנסת ירדנה מלר-הורוביץ

**ייעוץ משפטי:**

ארבל אסטרחן

**מנהלת הוועדה:**

אתי בן יוסף

**קצרנית פרלמנטרית:**

רונית יצחק

**הצעת חוק דיור בר השגה, התשע"ב-2011 – קביעת ועדה**

היו"ר יריב לוין:

אני פותח את הישיבה. על סדר-היום קביעת ועדה לדיון בהצעת חוק דיור בר השגה, התשע"ב–2011, הצעת חבר הכנסת אמנון כהן (פ/18/3635). היתה המלצה של הלשכה המשפטית להעביר את הנושא לוועדת הכלכלה. היתה הצעה להעביר את הנושא לוועדת הפנים והגנת הסביבה וועדת החוקה, חוק ומשפט. אני מבין שהנושא הזה נדון - - -

אברהם מיכאלי:

יושב-ראש הוועדה המשותפת.

היו"ר יריב לוין:

כן, בוועדה משותפת שכבר קיימת ועוסקת בנושא הזה, שהיא ועדה משותפת לוועדה הפנים והגנת הסביבה וועדת הכלכלה, בראשות יושב-ראש ועדת הפנים והגנת הסביבה. נכון?

אברהם מיכאלי:

כן, כן, בטח.

היו"ר יריב לוין:

זה המצב שם. ועל כן אני מציע, על-פי הבקשה של המציע, חבר הכנסת אמנון כהן, שהוא גם יושב-ראש ועדת הפנים והגנת הסביבה, והוא ביקש להעביר את ההצעה לוועדה המשותפת – שאני מבין שכבר עוסקת בנושאים שהם משיקים ונוגעים לאותה סוגיה – אני לא רואה מניעה לעשות את זה ולהעביר את ההצעה לשם. הערות, התייחסויות.

אברהם מיכאלי:

אני חושב שזה המקום הנכון והחוק הזה שם לא יתקדם בלי החוק הזה, כי בסוף הם קשורים אחד בשני.

היו"ר יריב לוין:

יושב-ראש ועדת הכלכלה ביקש שוועדת הכלכלה – ושוב אני לא רואה שום מקום לפצל את - -

אברהם מיכאלי:

הוא שם אגב – ועדת כלכלה הוא נמצא.

היו"ר יריב לוין:

- - העניין משעה שכבר הקמנו ועדה משותפת.

אברהם מיכאלי:

אם הוא רוצה לבוא לישיבות הוא מוזמן.

ארבל אסטרחן:

היא לא לכל נושא השיכון, צריך לזכור את זה.

היו"ר יריב לוין:

לא, היא לא לכל נושא השיכון, זה ברור, אבל נדמה לי שהנושאים האלה נוגעים ומשיקים אחד בשני. לפיכך, אני מציע לאשר את הבקשה של יושב-ראש ועדת הפנים והגנת הסביבה. מי בעד?

הצבעה

בעד – פה אחד

ההצעה להעביר את הצעת חוק דיור בר השגה, התשע"ב–2011, לוועדה המשותפת לוועדת הפנים והגנת הסביבה ולוועדת הכלכלה נתקבלה.

היו"ר יריב לוין:

פה אחד, אין מתנגדים, אין נמנעים, אושר. תודה. הישיבה הזו נעולה.

הישיבה ננעלה בשעה 12:45.