**הכנסת השמונה-עשרה**

**נוסח לא מתוקן**

**מושב רביעי**

**פרוטוקול מס' 283**

**מישיבת ועדת הכנסת**

**יום שני, כ"א בסיון התשע"ב (11 ביוני 2012), שעה 10:30**

**סדר היום:**

1. המלצה בדבר מינוי סגנים ליושב ראש הכנסת.

2. המלצה על מינוי יושבי ראש לוועדות הכנסת הקבועות והמיוחדות.

**נכחו:**

**חברי הוועדה:**

יריב לוין – היו"ר

רוברט אילטוב

זאב אלקין

עינת וילף

אברהם מיכאלי

**מוזמנים:**

ירדנה מלר-הורוביץ, מזכירת הכנסת

**ייעוץ משפטי:**

ארבל אסטרחן

**מנהלת הוועדה:**

אתי בן יוסף

**קצרנית פרלמנטרית:**

הדס צנוירט

המלצה על מינוי יושבי ראש לוועדות הכנסת הקבועות והמיוחדות.

היו"ר יריב לוין:

בוקר טוב, אני מתכבד לפתוח את הישיבה. הסעיף הראשון על סדר-היום: המלצה בדבר מינוי יושבי ראש לוועדות הבאות: ועדת החינוך, התרבות והספורט והוועדה המיוחדת לזכויות הילד. אדוני היושב-ראש הקואליציה, בבקשה.

זאב אלקין:

תודה רבה, אדוני היושב-ראש. אני מבקש להביא בפני ועדת הכנסת המלצה, להמליץ על חילופי גברי בראשות שתי ועדות: ועדת החינוך והוועדה המיוחדת לזכויות הילד. ההמלצה הזאת נובעת מתיאום של הסכם קואליציוני שלנו עם שתי סיעות – במקרה הזה עם סיעת העצמאות ועם סיעת ישראל ביתנו, ובהתאם להמלצה הזו אני מציע, כפי שעודכנתי על-ידי יושבת-ראש סיעת העצמאות, שהיא מועמדת לתפקיד יושב-ראש ועדת החינוך מטעם סיעתה, אני ממליץ על חברת הכנסת עינת וילף כמועמדת לתפקיד יושבת-ראש ועדת החינוך, ועודכנתי על-ידי יושב-ראש סיעת ישראל ביתנו, שמועמדת מטעמם לתפקיד הוועדה המיוחדת לזכויות הילד, זאת חברת הכנסת אורלי לוי אבקסיס. בהתאם לזה אני ממליץ לוועדת הכנסת להמליץ על מינויה לתפקיד יושב-ראש.

היו"ר יריב לוין:

הערות? את כל דברי הפרידה מהיוצאים וההצלחה לנכנסים, נעשה במליאת כל אחת מהוועדות הרלוונטיות.

אברהם מיכאלי:

זה הכול לפי סיכומים ישנים.

זאב אלקין:

כן. ההסכמים ידועים, חתומים, הונחו על שולחן הכנסת.

היו"ר יריב לוין:

ההסכמים מוקדמים, והליכוד היא סיעה שמקיימת את ההתחייבויות שלה.

מי בעד אישור ההמלצה בדבר החילופים בהתאם להודעתו של יו"ר הקואליציה?

**הצבעה**

בעד – פה אחד

ההמלצה אושרה.

היו"ר יריב לוין:

אושר פה אחד.

ביום רביעי הקרוב תהיינה ישיבות – בוועדה לזכויות הילד כעבור שבוע - ושם נבצע את החילופים באופן רשמי וסופי.

המלצה בדבר מינוי סגנים ליושב ראש הכנסת.

היו"ר יריב לוין:

הנושא השני על סדר-היום: בחירת סגנים ליושב-ראש הכנסת, שגם הם מתחייבים מכוח השינויים האלה.

מזכירת הכנסת ירדנה מלר הורוביץ:

הגיע מכתב ההתפטרות של חבר הכנסת אורי מקלב. אני שואלת, מבחינת התקנון, צריך לחכות 48 שעות.

היו"ר יריב לוין:

נמליץ, ונאשר במליאה אחר כך.

רוברט אילטוב:

אורלי בדרך. היא צריכה גם כן להניח את המכתב.

זאב אלקין:

בהמשך לסיכומים שהיו לגבי שני תפקידי סגן יושב-ראש, ההתפטרות של חבר הכנסת אורי מקלב נובעת מהעובדה שבזמנו חוקק חוק כאן בוועדת הכנסת, לתוספת שני סגנים מעבר למכסה הרגילה - אחד לסיעות הקטנות באופוזיציה, אחד לסיעות הקטנות בקואליציה. במסגרת הסיכומים המוקדמים שהיו, חבר הכנסת אורי מקלב מתפטר, ומפנה את מקומו לחבר הכנסת זבולון אורלב – הוא מועמד, לפי מה שהודיעו לי, של סיעת הבית היהודי.

היו"ר יריב לוין:

אני חושב שהוא שובר הקדנציה את השיא מבחינת מספר התפקידים.

זאב אלקין:

עד כמה שעודכנתי בזמנו על-ידי יושב-ראש סיעתו, הוא מועמד מטעם הסיעה לתפקיד סגן יו"ר הכנסת, ובהתאם לזה אני ממליץ – כמובן, בכפוף לכניסה לתוקף של מכתב ההתפטרות של חבר הכנסת מקלב בעוד 48 שעות, ובמקביל, לפי מה שעודכנתי על-ידי יושב-ראש סיעת ישראל ביתנו, בדרך למזכירת הכנסת מכתב התפטרות של חברת הכנסת אורלי לוי, שבדיוק מינינו אותה לתפקיד יושבת-ראש הוועדה לזכויות הילד, ואני מבין שמועמדת להחליף אותה חברת הכנסת ליה שמטוב. בהתאם לזה אני ממליץ שנאשר את שתי המועמדויות – כמובן, בכפוף להגשת המכתבים וכניסתם לתוקף בעוד 48 שעות ואישור המליאה. נדמה לי שזה גם דורש הצבעה במליאה.

אברהם מיכאלי:

למה מקלב לא מעביר את זה?

זאב אלקין:

כי הסיכום היה שזה לכל הסיעות יחד, לכן כרגע הוא מפנה את זה לחבר הכנסת זבולון אורלב.

היו"ר יריב לוין:

מי בעד לאשר את ההמלצות בכפוף לקבלת וכניסת שני מכתבי ההתפטרות לתוקף?

**הצבעה**

בעד – פה אחד

ההמלצות אושרו.

היו"ר יריב לוין:

אושר פה אחד. במידה שמי מהמכתבים לא יגיע או יימשך חזרה, נביא את הנושא מחדש לדיון על כל היבטיו וכל מרכיביו.

תודה רבה, הישיבה נעולה.

הישיבה ננעלה בשעה 10:50.